Elfogtak kedden Magyarországon egy hetvenszeres gyilkosságért körözött pakisztáni állampolgárt a magyar hatóságok osztrák kollegáik közreműködésével – közölte szerdán az osztrák Szövetségi Bűnügyi Hivatal, a BK.

A pakisztáni rendőrség körözési listájának élén szereplő 35 éves férfi "pakisztáni mészáros" néven ismert. Osztrák nyomozók informátorokra támaszkodva kiderítették, hogy a szóban forgó személy embercsempészek segítségével Ausztriába akart jutni – idézi az MTI BK bejelentését. A police.hu is közleményt hozott le az elfogásról.

Fotó: Police.hu

Az osztrák hatóságok a BK Embercsempészet és Kereskedelem Hivatalának szakértőivel értesítették magyar kollégáikat. "Nagyon gyorsan kellett intézkedni" – hangsúlyozta Vincenz Kriegs-Au, a BK szóvivője szerdán.

A közölt információk alapján a magyar hatóságok a Baranya megyei Bólynál lévő erdőségben a horvát-szerb-magyar hármas határ mentén elfogtak 42 illegális bevándorlót, s köztük rejtőzött a nemzetközi elfogatóparancs alapján körözött gyilkossággal gyanúsított pakisztáni férfi is. Őt azonnal letartóztatták az Interpol-körözés miatt. A férfi Pakisztánnak történő kiadatásáról a következő napokban hoznak döntést.

A 35 éves férfit azzal vádolják, hogy mintegy 70 embert gyilkolt meg fizetség ellenében Pakisztánban. A bérgyilkosságok egyéb részleteiről az osztrák hatóságoknak nincsenek értesüléseik.